Direcţia de Sănătate Publică Neamţ anunţă că în luna martie se derulează campania de informare, educare, comunicare "Cu un zâmbet mai aproape de sănătate!" a cărei temă urmărește să atragă atenția asupra importanţei sănătăţii orale ca parte a sănătății generale și cunoașterea metodelor adecvate de prevenire a afecțiunilor oro-dentare. "Această lună a fost aleasă pentru desfășurarea campaniei deoarece anual, în data de 20 martie, se serbează în toată lumea Ziua Mondială a Sănătăţii Orale cu scopul de a promova intervențiile eficiente pentru sănătatea orală", conform DSP Neamţ.
Afecțiunile cavității bucale cuprind în principal cariile dentare, boala parodontală, gingivitele, pierderea dinților (edentație), cancerul bucal, traumatismele oro-dentare. Cele trei afecțiuni orale care afectează cel mai mult sănătatea generală și calitatea vieții oamenilor sunt cariile, bolile severe ale gingiilor și pierderea severă a dinților.
De menţionat este faptul că în județul Neamț, în cabinete medicale școlare cu profil stomatologie, își desfășoară activitatea 11 medici stomatologi – 8 medicila Piatra Neamț, unul în Roman şi 2 la Târgu Neamț. În cabinetele medicale de stomatologie din şcoli au loc activități profilactice de depistare a cariilor dentare, a afecținilor gingivale, de cunoaștere a metodelor de prevenire a afecțiunilor oro-dentare și încurajarea tratamentului precoce al potenţialelor probleme dentare.
În cadrul acestei campanii, la nivel județean se vor organiza evenimente de informare care au ca scop promovarea importanței sănătății orale ca parte a sănătății generale a copiilor precum și a aspectelor cu privire la formarea unor deprinderi sănătoase de igienă orală. Finanţarea este asigurată de Ministerul Sănătăţii.
Propunerea de derulare a campaniei "Cu un zâmbet mai aproape de sănătate!" vine ca urmare a rezultatelor proiectului "Zâmbet și educație", desfășurat în parteneriat de INSP cu UMF "Carol Davila" și cu sprijinul DSP. În cadrul acestuia s-au derulat activități de evaluare a stării de sănătate orală la nivelul cabinetelor de stomatologie din unitățile de învățâmânt. S-au colectat date din 36 de județe și municipiul București, în cadrul acțiunii fiind examinați de către medicii stomatologi școlari peste 4.000 de copii și fiind intervievați prin chestionar autoadministrat părinții acestora.
Rezultatele au evidențiat o proporție de 75% copii examinați care au dentiție primară afectată de carii, pierdere de dinți sau dinți plombați din cauza cariilor și o proporție de 51% dintre copiii examinați care au dentiție permanentă afectată de carii, pierdere de dinți sau dinți plombați din cauza cariilor. Cu toate acestea, din analiza percepției părinților asupra stării de sănătate orale a copiilor, 76% dintre părinți au considerat starea de sănătate a dinților copiilor lor ca fiind bună, foarte bună sau excelentă.
(G.S.)